RESOLUCIÓN do 4 de outubro de 2006, da Secretaría Xeral de Emigración, pola que se regulan os concursos públicos culturais para o ano 2006 destinados ás colectividades de galegos residentes fóra de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 11/10/2006

Após a publicación do Decreto 211/2005, do 3 de agosto, que establece a estrutura orgánica da Xunta de Galicia, o Decreto 231/2005, do 11 de agosto, polo que se establecen os centros directivos dependentes da Presidencia da Xunta de Galicia, e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración configúrase como o órgano superior da Administración da Comunidade Autónoma ao que lle corresponden, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior así como a programación de actividades dirixidas á promoción e difusión da cultura galega así como ao coñecemento da realidade actual de Galicia no exterior.
O apoio á creatividade galega nos eidos da produción artística, literaria e da comunicación é un compromiso da Secretaría Xeral de Emigración que se reflicte no programa de premios convocados para este efecto. Que este apoio se concrete en convocatorias de premios, específicas para os galegos residentes no exterior, contribúe a unha afirmación da nosa presenza cultural no mundo, da cal, os principais axentes son as comunidades galegas espalladas por todos os continentes. Estas comunidades representan un valor fundamental e un mecanismo irrenunciable a través dos cales Galicia se fai visible nun mundo crecentemente globalizado e que contribúe de xeito notable a unha dobre función: a transcendencia internacional das manifestacións culturais galegas e o fortalecemento das nosas comunidades da diáspora.
En virtude do exposto,
DISPOÑO:
Artigo único.-Convócanse os concursos públicos culturais para o ano 2006, destinados ás colecti
vidades de galegos residentes fóra de Galicia e apróbanse as súas bases, que se publican como anexo a esta resolución.
Disposición adicional
Única.-Os premios derivados da realización deste programa aboaranse con cargo á partida orzamentaria 04.50.213-A.480.0, Accións políticas migratorias. O crédito reservado na citada partida é de 31.800 euros. Os premios quedarán sometidos á correspondente retención en concepto de IRPF de acordo co disposto na normativa vixente. O número total de premios son vinte, de importes diferentes, segundo a modalidade e tipo de premio, tal e como se especifica no anexo adxunto.
Disposicións derradeiras
Primeira.-Autorízase o secretario xeral de Emigración para ditar as resolucións precisas para o desenvolvemento desta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2006.
Manuel Luis Rodríguez González
Secretario xeral de Emigración
ANEXO
Bases que rexen os concursos públicos culturais para o ano 2006 convocados pola Secretaría Xeral de Emigración destinados ás colectividades de galegos residentes fóra de Galicia
1. Bases xerais da convocatoria.
1.1. Obxecto.
O obxecto da convocatoria dos concursos públicos culturais para a Galicia exterior no ano 2006 é promover o desenvolvemento das actividades culturais, de creación literaria e artística no seo das comunidades de galegos residentes no exterior, contribuíndo así á súa dinamización cultural e á súa integración na vida social, artística e cultural de Galicia.
1.2. Características.
A temática dos traballos terá que estar relacionada con Galicia, coa emigración galega ou coa actividade e presenza das comunidades galegas no exterior, agás cando as bases específicas para cada concurso admitan a temática libre.
1.3. Modalidades e premios.
A presente convocatoria abrangue as seguintes modalidades e premios:
1.3.1. Premio Primeira Edición de artigos xornalísticos:
a) Primeiro premio: 1.200 A.
b) Segundo premio: 800 A.
1.3.2. Premio Amadís de novela breve:
a) Primeiro premio: 2.500 A.
b) Segundo premio: 1.500 A.
1.3.3. Premio Espello de curtametraxes:
Categoría A): de 15 a 31 anos. Premio único de 1.500 A.
Categoría B): de 31 anos en adiante. Premio único de 1.500 A.
1.3.4. Premio Manuel Ferrol de fotografía:
a) Primeiro premio: 1.500 A.
b) Segundo premio: 800 A.
1.3.5. Premio Crónica Troiana de investigación histórica:
a) Primeiro premio: 2.000 A.
b) Segundo premio: 1.000 A.
1.3.6. Premio Lilaina de composición musical para cuarteto tradicional de gaitas:
a) Primeiro premio: 2.000 A.
b) Segundo premio: 1.000 A.
1.3.7. Premio Troveiros de maquetas musicais:
a) Primeiro premio: 2.000 A.
b) Segundo premio: 1.500 A.
1.3.8. Premio de composicións corais:
a) Primeiro premio: 2.000 A.
b) Segundo premio: 1.000 A.
1.3.9. Premio Olladas de documentais:
a) Primeiro premio: 2.500 A.
b) Segundo premio: 1.500 A.
1.3.10. Premio Organistrum de música de cámara:
a) Primeiro premio: 2.500 A.
b) Segundo premio: 1.500 A.
1.4. Participantes.
1.4.1. Poderán participar nestes premios os galegos, descendentes de galegos e socios das entidades galegas que sendo residentes fóra de Galicia sexan autores de calquera traballo nas modalidades enumeradas nesta base.
Excepcionalmente, no premio de investigación histórica poderán participar sen distinción de lugar de residencia todos os autores, galegos ou descendentes de galegos.
1.5. Condicións para a presentación das obras e documentación que hai que achegar.
1.5.1. As obras xa premiadas en concursos dos propios centros galegos poderán ser presentadas a esta convocatoria de concursos públicos culturais para o ano 2006 destinados ás colectividades de galegos residentes fóra de Galicia, agás cando as bases específicas o prohiban expresamente.
1.5.2. Non poderán participar nestes concursos os traballos finalizados con anterioridade ao 31 de outubro de 2005, data final de presentación dos concursos convocados o ano anterior.
1.5.3. Non se admitirán obras que inciten ao racismo, á xenofobia, á violencia de xénero e á homofobia.
1.5.4. Cada autor poderá presentar a concurso un só traballo por modalidade, agás cando as bases específicas determinen a posibilidade de presentación de maior número de obras.
1.5.5. As obras que se presenten a este concurso cultural enviaranse debidamente protexidas para o seu transporte sendo responsable o concursante da súa posible deterioración con anterioridade á recepción do envío por parte da Administración.
As bases específicas de cada concurso establecerán os requisitos e formas de presentación dos traballos que teñan carácter específico para cada especialidade.
1.5.6. Con carácter xeral, os orixinais de cada traballo que se presenten a concurso deberán ser remitidos polo seu autor sen que conste en ningún lugar visible a súa identidade. Constará soamente no envoltorio do traballo a expresión «Concursos públicos culturais 2006», a modalidade do premio, título da obra ou traballo e o pseudónimo baixo o que o presenta.
No interior do envoltorio de cada traballo irá un sobre pechado cos seguintes datos e documentación:
a) Nome do traballo ou título da obra.
b) Nome e apelidos do autor, enderezo, código postal, país, teléfono de contacto ou correo electrónico.
c) Fotocopia do documento nacional de identidade ou documento acreditativo da nacionalidade do participante.
d) Declaración xurada de que os traballos que presentan son orixinais, inéditos e se presentan por primeira vez a un concurso ou certame.
e) Ficha técnica segundo modelo que figura como anexo a esta resolución (anexo I).
1.6. Lugar e prazo de presentación.
Os autores residentes no exterior remitirán os seus traballos á Secretaría Xeral de Emigración (Os Basquiños, nº 2, 15704 Santiago de Compostela. A Coruña) ou ben por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, no prazo dun mes contado desde o día seguinte á data de publicación desta resolución no Diario Oficial de Galicia.
1.7. Fallo e resolución.
1.7.1. A Secretaría Xeral de Emigración nomeará para o efecto un xurado integrado por especialistas nas materias obxecto dos concursos, quen elevará, na correspondente acta, unha proposta de concesión de premios para cada modalidade á secretaría. Esta resolverá conceder os premios, e un mesmo autor non poderá acadar máis dun premio por modalidade.
1.7.2. Calquera premio poderá declararse deserto atendendo ao conxunto da calidade dos traballos presentados.
1.8. Difusión das obras premiadas.
1.8.1. A Secretaría Xeral de Emigración reservará para si o dereito de reproducir as obras premiadas, que quedarán na súa propiedade, para utilizalas en actividades non comerciais.
1.8.2. As obras presentadas e non premiadas poderán ser retiradas polos autores antes do día 31 de decembro do ano 2007.
1.8.3. O feito de participar nos concursos supón a aceptación das normas contidas nestas bases.
2. Bases específicas da convocatoria para as distintas modalidades de concurso público cultural.
2.1. Premio Primeira Edición de artigos xornalísticos.
2.1.1. Condicións para os traballos:
-Poderán concursar aqueles artigos xornalísticos cunha extensión máxima de 9.000 caracteres publicados a partir do 31 de outubro de 2005 nalgún xornal ou publicación periódica de carácter non científico.
-A súa temática debe ser a emigración galega contemplada desde calquera aspecto.
-Os artigos presentados a concurso deberán vir acompañados da súa correspondente tradución para o galego conforme a normativa vixente.
2.1.2. Presentación dos traballos:
-De cada traballo presentaranse 3 copias do orixinal en papel tamaño DIN A4, mecanografados a dobre espazo.
-No sobre pechado, onde consten os datos persoais do participante, incluirase un exemplar do medio no que se publicou o artigo.
2.2. Premio Amadís de novela breve.
2.2.1. Condicións para os traballos:
-Os textos presentados deben ser inéditos e totalmente orixinais.
-A temática debe ser sobre a emigración galega.
-Os artigos presentados a concurso deberán vir acompañados da súa correspondente tradución para o galego conforme a normativa vixente.
2.2.2. Presentación dos traballos:
-De cada orixinal presentaranse 3 copias en papel tamaño DIN A4, mecanografados a dobre espazo. Letra Times New Roman, tamaño 12.
-Cada traballo terá unha extensión mínima de 75 páxinas e máxima de 120.
2.3. Premio Espello de curtametraxes.
2.3.1. Condicións para os traballos:
-Serán obras orixinais e inéditas.
-A duración non poderá exceder os 5 minutos, incluíndo os títulos de crédito.
-A temática será a da emigración.
-A curtametraxe non deberá facer publicidade ou promover o uso de ningún produto ou servizo de natureza comercial.
-Estarán gravados con posterioridade ao 31 de outubro do 2005, e dialogados en lingua galega.
2.3.2. Presentación dos traballos:
-Enviaranse tres copias en formato DVD.
-Na curtametraxe non deberá figurar o nome do autor, senón o pseudónimo que o identifica.
-No caso de que a obra teña máis dun director/a o premio entregarase ao primeiro nome rexistrado.
2.4. Premio Manuel Ferrol de fotografía.
2.4.1. Número de traballos:
-Cada participante poderá presentar un máximo de 5 fotografías.
2.4.2. Condicións para os traballos:
-As fotografías serán en branco e negro, orixinais e inéditas.
-A temática debe ser sobre a emigración.
-O formato das fotografías será de 30 por 40 cm.
2.4.3. Presentación dos traballos:
-Enviaranse 3 copias de cada fotografía, que deberán vir nun sobre pechado cun título ou lema. O mesmo lema deberá figurar noutro sobre pequeno no que se incluirán os datos persoais do autor (nome, enderezo, teléfono de contacto, DNI e correo electrónico).
2.5. Premio Crónica Troiana de investigación histórica.
2.5.1. Condicións para os traballos:
-Os traballos han de ser orixinais e inéditos.
-Cada traballo terá unha extensión mínima de 130 páxinas e máxima de 200.
-A temática do traballo será sobre a emigración galega.
-Os traballos presentados a concurso deberán vir acompañados da súa correspondente tradución para o galego conforme a normativa vixente.
2.5.2. Presentación dos traballos:
-De cada orixinal presentarse papel tamaño DIN A4, escrito en letra Times New Roman, tamaño 12.
-Os concursantes achegarán tres copias do seu traballo nun sobre pechado no que figurará un título ou lema que deberá aparecer igualmente nun sobre pequeno no que se inclúan os datos persoais.
2.6. Premio Lilaina de composición musical para cuarteto tradicional de gaitas.
2.6.1. Condicións para os traballos:
-As pezas serán inéditas e orixinais, para grupo de dous gaiteiros, tambor e bombo.
2.6.2. Presentación dos traballos:
-Os concursantes enviarán a partitura orixinal e 3 copias dela máis 3 copias da peza gravada en formato CD.
-Todo iso remitirano en sobre pechado no que figurará un título ou lema que deberá aparecer igualmente nun sobre pequeno no que se inclúan os datos persoais.
2.7. Premio Troveiros de maquetas musicais.
2.7.1. Condicións dos traballos:
-Serán pezas cantadas ou instrumentais, orixinais e inéditas. No primeiro caso a letra da canción deberá estar en galego.
-Os concursantes deberán ser noveis ou non profesionais.
-Tema libre en calquera estilo de música.
-Os traballos non poderán ter unha duración superior aos 10 minutos nin inferior a 3.
-Estarán gravadas con posterioridade ao 31 de outubro de 2005.
2.7.2. Presentación dos traballos:
-De cada maqueta deberán presentarse tres copias en formato CD.
-Os participantes achegarán as tres copias nun sobre pechado no que figurará un título ou lema que deberá aparecer igualmente nun sobre pequeno no que se inclúan o nome artístico do grupo e os datos persoais dos seus compoñentes.
2.8. Premio de composicións corais.
2.8.1. Condicións dos traballos:
-As pezas serán orixinais e inéditas.
-As composicións utilizarán un poema en lingua galega inédito ou non.
-Duración máxima de sete minutos e mínima de catro.
-Serán para coro mixto e catro voces sen acompañamento musical.
2.8.2. Presentación dos traballos:
-De cada partitura presentaranse tres copias.
-Os participantes achegarán as tres copias nun sobre pechado no que figurará un título ou lema que deberá aparecer igualmente nun sobre pequeno no que se inclúan os datos persoais.
-Se as obras premiadas teñen máis dun autor, entregaráselle o premio ao primeiro nome rexistrado.
2.9. Premio Olladas de documentais.
2.9.1. Condicións dos traballos:
-A obra será inédita e orixinal dunha duración mínima de 15 minutos e máxima de 30.
-A temática debe ser sobre as migracións.
-As voces en off deberán expresarse unicamente en lingua galega. Se aparecen expresións noutras linguas, deberán poñerse subtítulos en lingua galega.
-Estarán gravados con posterioridade ao 31 de outubro de 2005.
-Se os documentais premiados teñen máis dun autor, entregarase o premio ao primeiro nome rexistrado.
2.9.2. Presentación dos traballos:
-Presentaranse tres copias en formato DVD.
-Os participantes achegarán as tres copias nun sobre pechado no que figurará un título ou lema que deberá aparecer igualmente nun sobre pequeno no que se inclúan os datos persoais.
2.10. Premio Organistrum de música de cámara.
2.10.1. Condicións dos traballos:
-Serán obras orixinais e inéditas dun único compositor.
-Duración máxima 20 minutos e mínima de 12.
-Composición para cuarteto de corda integrado por dous violíns, violoncello e viola.
-A Secretaría Xeral de Emigración comprométese á estrea da obra premiada e resérvase os dereitos sobre a súa interpretación e/ou emisión e reprodución por calquera medio ou soporte.
2.10.2. Presentación dos traballos:
-Presentaranse tres copias de cada partitura.
Os participantes achegarán as tres copias nun sobre pechado no que figurará un título ou lema que deberá aparecer igualmente nun sobre pequeno no que se inclúan os datos persoais.